ལོ་མང་རྗེས་སུ་གཡང་སྒྲོལ་མོ་རང་ཆུང་དུས་ནས་འཚར་ལོངས་བྱུང་ས་གཞིས་ཆགས་དེའི་གསེང་ལམ་དུ་སྨྱོ་རྒྱུགས་བྱེད།ལ་ལས་ཟེར་ན་ད་ཚོད་གཡང་སྒྲོལ་མོའི་ཨ་ཕས་སྒོ་ཕྱི་ལ་ཕུད་ཚར་བ་རེད་ཟེར།ཡང་ལ་ལས་ཟེར་ན་གཡང་སྒྲོལ་གྱི་ཕ་མ་སྤུན་མཆེད་ཚོས་མོ་རང་ལ་རྒྱུན་དུ་ལྟ་རྟོགས་བྱེད་ཁུལ་ཡིན་ཡང་མཚམས་རེར་གཡང་སྒྲོལ་ཁྱིམ་གྱི་ར་ནས་བཀག་མ་ཐུབ་པར་ཁྲོམ་གཞུང་ལ་ཤོར་འགྲོ་དུས་ནང་མི་ཚོས་ཀྱང་ཅི་བྱ་གཏོལ་བྲལ་གྱིས་ཉིན་ལྟར་གཡང་སྒྲོལ་སྲུང་ནས་སྡོད་ཐབས་བྲལ་བ་རེད་ཟེར།ཡང་ཐེངས་ཤིག་གཡང་སྒྲོལ་གྱི་གཅུང་པོ་སློབ་གྲྭའི་གུང་སེང་རིང་ཕྱིར་ནང་དུ་ལོག་སྐབས་ཤིག་ལ་ས་གནས་རང་གི་རྒྱ་གར་གླ་འཁོར་གཏོང་མཁན་གཅིག་དང་ཁོའི་གཅེན་མོ་གཡང་སྒྲོལ་ལ་བསྙས་བཅོས་བྱ་བརྩིས་བྱས་སྐོར་གྱི་རྙོགས་གླེང་དང་འབྲེལ་འཛིང་རས་ཀྱང་བྱས་ཡོད་སྐད་དང་།དེ་བཞིན་ཁྲོམ་ལམ་དུ་རྒྱ་གར་ཤུགས་ལས་བྱེད་མཁན་འགས་གད་མོ་དགོད་བཞིན་ཁོ་ཚོས་གཡང་སྒྲོལ་དང་ལུས་འབྲེལ་ལམ་མོ་ལ་བཙན་གཡེམ་ཇི་ལྟར་བཏང་མིན་སྐོར་གསོན་ཉམས་དོད་པའི་སྒོ་ནས་གླེང་བཞིན་མཆིས་་་་།